Kommer oor veiligheid in myneImpala Platinum se Rustenburg-myn. (Foto: Implats) Die vakbond Uasa het sy kommer uitgespreek oor die veiligheid in myne nadat drie werkers die naweek in ŉ skag van Impala Platinum (Implats) by Rustenburg dood is. Twee mynwerkers is in ŉ hospitaal opgeneem ná Sondag se modderstorting in Impala Rustenburg se skag 6. Die twee mynwerkers is in ŉ ernstige maar stabiele toestand, het Implats gesê. Agt soek-en-reddingspanne het na die vyf vermiste werknemers gesoek. Alle bedrywighede by die skag is opgeskort en Implats het gesê hy werk steeds nou saam met die departement van minerale bronne en energie en ander belanghebbendes ná die voorval. Implats het sy medelye betuig met die families van die oorledenes. Berading word verskaf en volgens Implats sal die name van die oorledenes eers bekend gemaak word wanneer al die naasbestaandes van hul dood in kennis gestel is. Uasa het intussen gesê hy is bekommerd oor die toename in mynbeserings en -sterftes. Abigail Moyo, woordvoerder van Uasa, het gesê daar is in die 2020/’21-boekjaar meer as 60 sterftes en meer as 1 000 beserings in die myne aangemeld. “Veiligheid en beskerming van werkers is van die uiterste belang. Uasa moedig die bestuur by Implats en ander myne sterk aan om die veiligheid van ondergrondse werkers verder te verbeter deur voortdurend oplossings in samewerking te skep om die veiligheid van almal te verseker.”